На основу члана 22. и 29. Одлуке о јавним признањима града Врања („Службени гласник Града Врања“, број 23/11-пречишћен текст),

Комисија за мандатно-имунитетска и административна питања и избор и именовања Скупштине града Врања, расписује

**ЈАВНИ ПОЗИВ**

**ЗА ПОДНОШЕЊЕ ПРЕДЛОГА ЗА ДОДЕЛУ**

**ЈАВНИХ ПРИЗНАЊА У 2017. ГОДИНИ ЗА 4. ОКТОБАР**

**ДАН ОСЛОБОЂЕЊА ВРАЊА У ПРВОМ СВЕТСКОМ РАТУ**

Према Одлуци о додели јавних признања града Врања („Службени гласник Града Врања“, број 23/11-пречишћен текст), јавно признање за 4. октобар -Дан ослобођења Врања у Првом светском рату јесте- „Јавно признање 4. октобар“.

„Јавно признање 4. октобар“ може се доделити физичком и правном лицу за врхунска достигнућа у области одбране и заштите, безбедности грађана, здравствене заштите и заштите животне средине, у години у којој се јавно признање додељује.

Сваке године могу се доделити до два јавна признања.

Услови за доделу јавних признања јесу:

За колективна јавна признања:

- изузетни резултати на унапређењу здравствене заштите ( унапређење здравствене службе и превентивне заштите, здравствено образовање- едукација грађана, активности на плану прикупљања резерви крви и друге активности на унапређењу и побољшању здравствене заштите грађана);

- изузетни резултати у области заштите животне средине ( израда и реализација програма и планова заштите животне средине, укључивање у градске акције и манифестације заштите животне средине, финансирање еколошких пројеката и друге активности и достигнућа на плану унапређења животне средине);

- унапређење и развој социјалне и дечје заштите; и

- освојене награде на такмичењима у земљи и иностранству.

* изузетно организовање и извршавање задатака на плану одбране и заштите и безбедности грађана;
* изузетни резултати на плану ванредног извршавања задатака од интереса за одбрану и заштиту и безбедност грађана; и
* изузетно залагање и допринос у случају елементарних непогода и других масовних несрећа и ванредних ситуација.

За појединачна јавна признања:

* изузетни резултати у области здравствене заштите (допринос унапређењу рада здравствене службе, примена савремених метода лечења и научних достигнућа, добровољно давање крви и друге активности на плану унапређења здравствене заштите грађана);
* изузетни резултати у области заштите животне средине (допринос развоја и унапређења области заштите животне средине);
* допринос у остваривању циљева и задатака социјалне и дечје заштите;
* допринос развоју Града, односно унапређивању и развоју локалне самоуправе; и
* освојене награде и признања на такмичењима у земљи и иностранству.
* изузетни резултати у руковођењу и извршавању послова и задатака на плану одбране и заштите и безбедности грађана;
* учешће и допринос у случају елементарних непогода и других масовних несрећа; и
* освојене награде и признања од стране колектива или републичких органа.
* допринос развоју града, односно унапређивању и развоју локалне самоуправе;
* допринос у хуманитарним делатностима; и
* освојене награде и признања на такмичењима у земљи и иностранству.
* освојене награде и признања од стране колектива, града или републичких органа.

Услови морају бити поткрепљени конкретним резултатима.

Предлоге за доделу јавних признања може поднети свако физичко и правно лице са територије града Врања.

Предлог мора да садржи: личне податке кандидата за доделу јавних признања, његову биографију, постигнуте резултате и образложење.

Предлагачи не могу сами за себе подносити предлоге за доделу јавних признања.

Предлоге у писаној форми доставити најкасније до 25. септембра 2017. године.

Предлоге доставити на адресу:

**Скупштина града Врања,**

**Комисија за мандатно-имунитетска и административна**

**питања и избор и именовања.**

**КОМИСИЈА ЗА МАНДАТНО-ИМУНИТЕТСКА И АДМИНИСТРАТИВНА ПИТАЊА И ИЗБОР И ИМЕНОВАЊЕ СКУПШТИНЕ ГРАДА ВРАЊА**

**29.08.2017.године, број: 17-20/2017-10.**

**ПРЕДСЕДНИК КОМИСИЈЕ**

**Мирослав Нешић**